Renault stel sy jongste Mégane RS bekend – Ultimate Drive
Gerrie Smit July 16, 2020 2 min read
Die 300 Trophy is vir die eerste keer by die 2018-motorskou in die Franse hoofstad Parys bekendgestel; die eerste RS Trophy wat gebaseer was op die Mégane II RS, het in 2005 op die mark gekom, slegs nege maande na die bekendstelling van die eerste Mégane RS. Die RS Trophy is ontwikkel uit jare se kennis en ondervinding met Formule 1, en is meer geskik vir die renbaan as die gewone RS. Die 300-naam is afgelei van die motor se kraglewering in perdekrag. Daar sal van hierdie model egter net beperkte getalle wêreldwyd beskikbaar wees; dit sal verseker dat die RS Trophy ‘n gesogte versamelaars item word.
Nog ‘n kenmerk wat deur motorgeesdriftiges verwelkom sal word, is ‘n aanboord-stelsel wat die bestuurder op hoogte van die motor se werkverrigting hou; selfs die motor se rondtetye om ‘n renbaan kan aangeteken word. Verder word die RS se vierwiel-sturstelsel wat die motor se draaisirkel verklein en vinniger stuurreaksie verseker, vir die Trophy gebruik. Dit sorg ook vir beter rondtetye om ‘n renbaan en maak die motor heelwat veiliger. Die Cup-onderstel is standaard toerusting vir die Trophy, en spog met ‘n stywer veerstelsel asook ‘n Torsen-meganiese vastrapewenaar wat die motor se klouvermoë, veral om draaie, verbeter. Die voorste remme is van die beste wat beskikbaar is, en spog met Brembo-remknypers, wat vir optimale remvermoë sorg.
Die RS Trophy is beskikbaar met ‘n keuse tussen ‘n handratkas of ‘n EDC-dubbelkoppelaarratkas, elk met ses gange. Albei modelle word toegerus met ‘n turbnoaangejaagde 1,8 liter viersilinderenjin met regstreekse inspuiting; dié enjin lewer 221kW teen 6 000 opm en wringkrag van 400 of 420 Nm teen tussen 2 400 en 4 500 opm vir die handrat en EDC-onderskeidelik. Albei modelle versnel binne 5,7 sekondes van 0 tot 100 km/h en die topsnelhede van die handear en EDC is onderskeidelik 260 en 255 km/h. Die EDC-modelle beskik oor ratspane agter die stuurwiel waarmee ratte vinnig gewissel kan word.
Tags: Megane Renault RS
Previous New Peugeot 208 for SA soon